37)

Lisätään 176 a, 176 b ja 176 c artikla seuraavasti: ”176 a artikla Joukkovelkakirjalainojen ja lainojen sisäinen luottoluokitus 1. Joukkovelkakirjalaina tai laina, jolle ei ole saatavissa nimetyn ulkoisen luottoluokituslaitoksen antamaa luottoluokitusta ja jolle velalliset eivät ole asettaneet vakuuksia, jotka täyttäisivät 214 artiklassa asetetut kriteerit, voidaan luokitella luottoluokkaan 2, jos kaikki 3 ja 4 kohdassa asetetut kriteerit täyttyvät joukkovelkakirjalainan tai lainan osalta. 2. Joukkovelkakirjalaina tai laina, jolle ei ole saatavissa nimetyn ulkoisen luottoluokituslaitoksen antamaa luottoluokitusta ja jolle velalliset eivät ole asettaneet vakuuksia, jotka täyttäisivät 214 artiklassa asetetut kriteerit, ja joka ei ole joukkovelkakirjalaina tai laina, joka on 1 kohdan nojalla luokiteltu luottoluokkaan 2, voidaan luokitella luottoluokkaan 3, jos kaikki 3 ja 5 kohdassa asetetut kriteerit täyttyvät joukkovelkakirjalainan tai lainan osalta. 3. Tämä kohdan kriteerit ovat seuraavat: a) vakuutus- tai jälleenvakuutusyrityksen joukkovelkakirjalainalle tai lainalle tekemä oma sisäinen luottoluokitus täyttää 176 b artiklassa luetellut vaatimukset; b) joukkovelkakirjalainan tai lainan laskee liikkeeseen yritys, joka ei kuulu samaan yritysryhmään kuin vakuutus- tai jälleenvakuutusyritys; c) joukkovelkakirjalainaa tai lainaa ei laske liikkeeseen yritys, joka on vakuutus- tai jälleenvakuutusyritys, infrastruktuuriyhteisö, luottolaitos, sijoituspalveluyritys, rahoituslaitos, vaihtoehtoisen sijoitusrahaston hoitaja, yhteissijoitusyrityksen rahastoyhtiö, ammatillisia lisäeläkkeitä tarjoava laitos tai rahoitustoimintaa harjoittava sääntelemätön yritys; d) millään joukkovelkakirjalainan tai lainan liikkeeseenlaskijayritykseen kohdistuvista vaateista ei ole parempaa etuoikeutta, lukuun ottamatta seuraavia vaateita: i) lakisääteiset vaateet ja likviditeettisopimuksen tarjoajien vaateet edellyttäen, etteivät nämä vaateet ole yhteenlaskettuina olennaisia suhteessa liikkeeseenlaskijayrityksen etuoikeutettuun kokonaisvelkaan; ii) omaisuuden hoitajien vaateet; iii) johdannaissopimusten vastapuolten vaateet; e) joukkovelkakirjalainasta tai lainasta maksetaan kiinteä lunastusmaksu erääntymispäivänä tai sitä ennen tavanomaisten kiinteän koron tai vaihtuvan koron maksujen lisäksi; f) joukkovelkakirjalainan tai lainan sopimusehdoissa määrätään seuraavaa: i) lainanottaja on velvollinen antamaan lainanantajalle tarkastetut taloudelliset tiedot vähintään kerran vuodessa; ii) lainanottaja on velvollinen ilmoittamaan lainanantajalle kaikista tapahtumista, joilla voi olla olennainen vaikutus joukkovelkakirjalainan tai lainan luottoriskiin; iii) lainanottajalla ei ole oikeutta muuttaa yksipuolisesti joukkovelkakirjalainan tai lainan ehtoja eikä tehdä liiketoimintaansa muita muutoksia, jotka vaikuttaisivat olennaisesti joukkovelkakirjalainan tai lainan luottoriskiin; iv) liikkeeseenlaskija ei saa laskea liikkeeseen uutta velkaa ilman vakuutus- tai jälleenvakuutusyrityksen ennakkosuostumusta; v) maksukyvyttömyystapahtuma on määritelty siten, että se koskee nimenomaan kyseistä liikkeeseenlaskua ja liikkeeseenlaskijaa; vi) se, mitä tapahtuu määräysvallan vaihtuessa; g) joukkovelkakirjalainan tai lainan laskee liikkeeseen yritys, joka täyttää kaikki seuraavat kriteerit: i) yritys on osakeyhtiö; ii) yrityksen päätoimipaikka on ETA:n jäsenmaassa; iii) yli 50 % yrityksen vuosituloista on ETA:n tai OECD:n jäsenmaiden valuuttojen määräisiä; iv) yritys on toiminut ilman luottotapahtumia vähintään viimeisten kymmenen vuoden ajan; v) yritys täyttää vähintään yhden seuraavista edellytyksistä kaikkien kolmen viimeksi kuluneen tilikauden osalta, jotka päättyvät ennen vakavaraisuuspääomavaatimuksen laskentapäivää: — yrityksen vuotuinen liikevaihto on yli 10 000 000 euroa; — yrityksen taseen loppusumma on yli 10 000 000 euroa; — yrityksen palveluksessa olevan henkilöstön määrä on yli 50; vi) summa, joka saadaan laskemalla yhteen yrityksen vuositulokset ennen korkoja, veroja, poistoja ja kuoletuksia, jäljempänä ”EBITDA”, viideltä viimeksi kuluneelta tilikaudelta, on suurempi kuin 0; vii) yrityksen kokonaisvelka viimeisimmän sellaisen tilikauden lopussa, jolta lukuja on saatavilla, on enintään 6,5 kertaa yrityksen vuotuisten vapaiden kassavirtojen keskiarvo viideltä viimeksi kuluneelta tilikaudelta; viii) yrityksen EBITDA:n keskiarvo viideltä viimeksi kuluneelta tilikaudelta on vähintään 6,5 kertaa yrityksen korkokulut viimeisimmällä tilikaudella, jolta lukuja on saatavilla; ix) yrityksen nettovelka viimeisimmän sellaisen tilikauden lopussa, jolta lukuja on saatavilla, on enintään 1,5 kertaa yrityksen oman pääoman kokonaismäärä kyseisen tilikauden lopussa. 4. Joukkovelkakirjalainan tai lainan tuotto ja kaikkien sellaisten saman yrityksen kolmen edellisen tilikauden aikana liikkeeseen laskemien joukkovelkakirjalainojen tai lainojen tuotto, joilla on samankaltaiset sopimusehdot, on enintään yhtä suuri kuin suurempi seuraavista arvoista: a) keskiarvo molempien 6 kohdan mukaisesti määritettyjen indeksin tuotoista; b) summa, joka saadaan laskemalla yhteen 0,5 % ja tuotto indeksistä, joka täyttää kyseisen kohdan d alakohdan vaatimuksen. 5. Joukkovelkakirjalainan tai lainan tuotto ja sellaisten saman yrityksen kolmen edellisen tilikauden aikana liikkeeseen laskemien joukkovelkakirjalainojen tai lainojen tuotto, joilla on samankaltaiset sopimusehdot, on enintään yhtä suuri kuin suurempi seuraavista arvoista: a) keskiarvo molempien 7 kohdan mukaisesti määritettyjen indeksin tuotoista; b) summa, joka saadaan laskemalla yhteen 0,5 % ja tuotto indeksistä, joka täyttää kyseisen kohdan b alakohdan vaatimuksen. 6. Sovellettaessa 4 kohtaa vakuutus- tai jälleenvakuutusyrityksen on määritettävä 1 kohdassa tarkoitetun joukkovelkakirjalainan tai lainan osalta, mikä on joukkovelkakirjalainan tai lainan liikkeeseenlaskun ajankohtana tuotto kahdesta indeksistä, jotka täyttävät kaikki seuraavat vaatimukset: a) molemmat indeksit ovat sellaisten kaupankäynnin kohteena olevien joukkovelkakirjalainojen laajoja indeksejä, joille on saatavissa ulkoinen luottoluokitus; b) kyseisiin kahteen indeksiin sisältyvät kaupankäynnin kohteena olevat joukkovelkakirjalainat ovat saman valuutan määräisiä kuin kyseinen joukkovelkakirjalaina tai laina; c) kyseisiin kahteen indeksiin sisältyvillä kaupankäynnin kohteena olevilla joukkovelkakirjalainoilla on sama erääntymisaika kuin kyseisellä joukkovelkakirjalainalla tai lainalla; d) toinen kyseisistä kahdesta indeksistä koostuu kaupankäynnin kohteena olevista luottoluokan 2 joukkovelkakirjalainoista; e) toinen kyseisistä kahdesta indeksistä koostuu kaupankäynnin kohteena olevista luottoluokan 4 joukkovelkakirjalainoista. 7. Sovellettaessa 5 kohtaa vakuutus- tai jälleenvakuutusyrityksen on määritettävä 2 kohdassa tarkoitetun joukkovelkakirjalainan tai lainan osalta, mikä on joukkovelkakirjalainan tai lainan liikkeeseenlaskun ajankohtana tuotto kahdesta indeksistä, jotka täyttävät kaikki seuraavat vaatimukset: a) molemmat indeksit täyttävät 6 kohdan a, b ja c alakohdan vaatimukset; b) toinen kyseisistä kahdesta indeksistä koostuu kaupankäynnin kohteena olevista luottoluokan 3 joukkovelkakirjalainoista; c) toinen kyseisistä kahdesta indeksistä koostuu kaupankäynnin kohteena olevista luottoluokan 4 joukkovelkakirjalainoista. 8. Jos 1 kohdassa tarkoitetulla joukkovelkakirjalainalla tai lainalla on 4 kohtaa sovellettaessa ominaisuuksia, jotka eivät liity luottoriskiin tai epälikvidiyteen ja jotka poikkeavat olennaisesti 6 kohdan mukaisesti määritettyihin kahteen indeksiin sisältyvien, kaupankäynnin kohteena olevien joukkovelkakirjalainojen ominaisuuksista, vakuutus- tai jälleenvakuutusyrityksen on oikaistava joukkovelkakirjalainan tai lainan tuotto kuvastamaan näitä eroja. 9. Jos 2 kohdassa tarkoitetulla joukkovelkakirjalainalla tai lainalla on 5 kohtaa sovellettaessa ominaisuuksia, jotka eivät liity luottoriskiin tai epälikvidiyteen ja jotka poikkeavat olennaisesti 7 kohdan mukaisesti määritettyihin kahteen indeksiin sisältyvien, kaupankäynnin kohteena olevien joukkovelkakirjalainojen ominaisuuksista, vakuutus- tai jälleenvakuutusyrityksen on oikaistava joukkovelkakirjalainan tai lainan tuotto kuvastamaan näitä eroja. 176 b artikla Yrityksen joukkovelkakirjalainoille ja lainoille tekemiä omia sisäisiä luottoluokituksia koskevat vaatimukset Vaatimukset, jotka vakuutus- tai jälleenvakuutusyrityksen joukkovelkakirjalainalle tai lainalle tekemän oman sisäisen luottoluokituksen on täytettävä 176 a artiklan 3 kohdan a alakohtaa sovellettaessa, ovat seuraavat: a) joukkovelkakirjalaina tai laina luokitellaan luottoluokkaan oman sisäisen luottoluokituksen perusteella; b) vakuutus- tai jälleenvakuutusyritys pystyy osoittamaan valvontaviranomaista tyydyttävällä tavalla, että oma sisäinen luottoluokitus ja siihen perustuva joukkovelkakirjalainan tai lainan luokittelu luottoluokkaan ovat luotettavia ja kuvastavat asianmukaisesti direktiivin 2009/138/EY 105 artiklan 5 kohdan toisen alakohdan d alakohdassa määritettyyn alariskiosioon sisältyvää joukkovelkakirjalainan tai lainan korkomarginaaliriskiä; c) omassa sisäisessä luottoluokituksessa otetaan huomioon kaikki tekijät, joilla voi olla olennainen vaikutus joukkovelkakirjalainan tai lainan luottoriskiin, seuraavat tekijät mukaan luettuina: i) liikkeeseenlaskijan kilpailuasema; ii) liikkeeseenlaskijan johdon laatu; iii) liikkeeseenlaskijan rahoituspolitiikat; iv) maariski; v) mahdollisten voimassa olevien kovenanttien vaikutus; vi) liikkeeseenlaskijan aiemmat taloudelliset tulokset, mukaan luettuna sen toimintavuosien lukumäärä; vii) liikkeeseenlaskijan koko ja sen toimintojen monimuotoisuuden taso; viii) liikkeeseenlaskijan toteuttamasta joukkovelkakirjalainan tai lainan liikkeeseenlaskusta johtuva määrällinen vaikutus liikkeeseenlaskijan riskiprofiiliin ja taloudellisiin suhdelukuihin; ix) liikkeeseenlaskijan omistusrakenne; x) liikkeeseenlaskijan liiketoimintamallin monimutkaisuus; d) omassa sisäisessä luottoluokituksessa käytetään kaikkia merkityksellisiä määrällisiä ja laadullisia tietoja; e) oma sisäinen luottoluokitus, siihen perustuva luokittelu luottoluokkaan ja sen tukena käytetyt tiedot dokumentoidaan; f) omassa sisäisessä luottoluokituksessa otetaan huomioon sellaisten vertailukelpoisten omaisuuserien ominaispiirteet, joille on saatavissa nimetyn ulkoisen luottoluokituslaitoksen antama luottoluokitus; g) omassa sisäisessä luottoluokituksessa otetaan huomioon liikkeeseenlaskijan taloudellisen tuloksen kehityssuunnat; h) oma sisäisen luottoluokitus on menettelyllisesti riippumaton merkintäpäätöksestä; i) vakuutus- tai jälleenvakuutusyritys tarkastelee omaa sisäistä luottoluokitusta säännöllisesti uudelleen. 176 c artikla Joukkovelkakirjalainojen ja lainojen luottoluokitus hyväksytyn sisäisen mallin perusteella 1. Tätä artiklaa sovelletaan seuraavissa tapauksissa: a) vakuutus- tai jälleenvakuutusyritys on tehnyt sopimuksen, jäljempänä ”yhteissijoitussopimus”, siitä, että se sijoittaa joukkovelkakirjalainoihin ja lainoihin yhdessä toisen yhteisön kanssa; b) kyseinen toinen yhteisö, jäljempänä ”yhteissijoittaja”, on jompikumpi seuraavista: i) asetuksen (EU) N:o 575/2013 4 artiklan 1 kohdan 3 alakohdassa määritelty laitos, joka käyttää kyseisen asetuksen 143 artiklan 1 kohdassa tarkoitettua sisäisten luottoluokitusten menetelmää; ii) vakuutus- tai jälleenvakuutusyritys, joka käyttää sisäistä mallia direktiivin 2009/138/EY 100 artiklan mukaisesti; c) yhteissijoitussopimuksen mukaan vakuutus- tai jälleenvakuutusyritys ja yhteissijoittaja sijoittavat yhdessä joukkovelkakirjalainoihin ja lainoihin, joille ei ole saatavissa nimetyn ulkoisen luottoluokituslaitoksen antamaa luottoluokitusta ja joille velalliset eivät ole asettaneet vakuuksia, jotka täyttäisivät 214 artiklassa asetetut kriteerit; d) yhteissijoitussopimuksessa määrätään, että yhteissijoittaja antaa vakuutus- tai jälleenvakuutusyritykselle yhteissijoittajan sisäisten luottoluokitusten menetelmällä tuotetut maksukyvyttömyyden todennäköisyydet tai tapauksen mukaan yhteissijoittajan sisäisellä mallilla tuotetut luottoluokitukset, jotka koskevat c alakohdassa tarkoitettuja joukkovelkakirjalainoja ja lainoja, jotta näitä tietoja voidaan käyttää vakuutus- tai jälleenvakuutusyrityksen vakavaraisuuspääomavaatimuksen laskennassa. 2. Jos kaikki 3–6 kohdassa asetetut kriteerit täyttyvät, 1 kohdan c alakohdassa tarkoitetut joukkovelkakirjalainat ja lainat luokitellaan luottoluokkiin, jotka määritetään seuraavasti: a) jos yhteissijoittaja kuuluu 1 kohdan b alakohdan i alakohdan soveltamisalaan, luottoluokat määritetään tuoreimpien maksukyvyttömyyden todennäköisyyksien perusteella, jotka sisäisten luottoluokitusten menetelmällä on tuotettu; b) jos yhteissijoittaja kuuluu 1 kohdan b alakohdan ii alakohdan soveltamisalaan, luottoluokat ovat sisäisellä mallilla tuotettuja luottoluokkia. 3. Tämä kohdan kriteerit ovat seuraavat: a) kunkin joukkovelkakirjalainan tai lainan laskee liikkeeseen yritys, joka ei kuulu samaan yritysryhmään kuin vakuutus- tai jälleenvakuutusyritys; b) joukkovelkakirjalainaa tai lainaa ei laske liikkeeseen vakuutus- tai jälleenvakuutusyritys, infrastruktuuriyhteisö, luottolaitos, sijoituspalveluyritys, rahoituslaitos, vaihtoehtoisen sijoitusrahaston hoitaja, yhteissijoitusyrityksen rahastoyhtiö, ammatillisia lisäeläkkeitä tarjoava laitos tai rahoitustoimintaa harjoittava sääntelemätön yritys; c) liikkeeseenlaskijan päätoimipaikka on ETA:n jäsenmaassa; d) yli 50 % liikkeeseenlaskijan vuosituloista on ETA:n tai OECD:n jäsenmaiden valuuttojen määräisiä; e) vähintään yksi seuraavista edellytyksistä täyttyy kaikkien kolmen viimeksi kuluneen tilikauden osalta, jotka päättyvät ennen vakavaraisuuspääomavaatimuksen laskentapäivää: — liikkeeseenlaskijan vuotuinen liikevaihto on yli 10 000 000 euroa; — liikkeeseenlaskijan taseen loppusumma on yli 10 000 000 euroa; — liikkeeseenlaskijan palveluksessa olevan henkilöstön määrä on yli 50. 4. Tämä kohdan kriteerit ovat seuraavat: a) yhteissijoitussopimuksessa määritellään, minkätyyppisiä joukkovelkakirjalainoja ja lainoja merkitään, sekä sovellettavat arviointikriteerit; b) yhteissijoittaja antaa vakuutus- tai jälleenvakuutusyritykselle riittävät tiedot merkintäprosessista, mukaan luettuina käytetyt kriteerit, yhteissijoittajan organisaatiorakenne ja yhteissijoittajan tekemät tarkastukset; c) yhteissijoittaja antaa vakuutus- tai jälleenvakuutusyritykselle tiedot kaikista joukkovelkakirjalainojen ja lainojen merkintähakemuksista; d) yhteissijoittaja antaa vakuutus- tai jälleenvakuutusyritykselle tiedot kaikista joukkovelkakirjalainojen ja lainojen merkintähakemusten hyväksymistä tai hylkäämistä koskevista päätöksistä; e) yhteissijoittajalla säilyy vastuu, joka on vähintään 20 % kunkin joukkovelkakirjalainan ja lainan nimellisarvosta; f) merkintäprosessi on sama, jota yhteissijoittaja noudattaa muissa sijoituksissa, joita se tekee vastaaviin joukkovelkakirjalainoihin ja lainoihin; g) vakuutus- tai jälleenvakuutusyritys sijoittaa kaikkiin a alakohdassa tarkoitetun tyyppisiin joukkovelkakirjalainoihin ja lainoihin, joita koskevat hakemukset yhteissijoittaja päättää hyväksyä; h) yhteissijoittaja antaa vakuutus- tai jälleenvakuutusyritykselle tiedot, joiden perusteella kyseinen yritys saa selvän käsityksen sisäisten luottoluokitusten menetelmästä tai tapauksen mukaan sisäisestä mallista ja sen rajoituksista sekä sen riittävyydestä ja tarkoituksenmukaisuudesta, ja erityisesti seuraavat tiedot: i) kuvaus sisäisten luottoluokitusten menetelmästä tai tapauksen mukaan sisäisestä mallista, mukaan luettuina syöttötiedot ja riskikertoimet, riskiparametrien kvantifiointi ja perustana olevat menetelmät, sekä yleisesti sovellettavista menetelmistä; ii) kuvaus sisäisten luottoluokitusten menetelmän tai tapauksen mukaan sisäisen mallin käytön laajuudesta; iii) kuvaus mallin validointiprosessista ja muista prosesseista, joilla seurataan mallin suorituskykyä, ja mallin ajan myötä uudelleen arvioitavan eritelmän asianmukaisuudesta sekä sisäisten luottoluokitusten menetelmän tai tapauksen mukaan sisäisen mallin tuloksista, joita on testattava vertaamalla niitä kokemusperäisiin tietoihin. 5. Jos yhteissijoittaja kuuluu 1 kohdan b alakohdan i alakohdan soveltamisalaan: a) vakuutus- tai jälleenvakuutusyritys dokumentoi selkeästi, mitä luottoluokkaa laitoksen sisäisten luottoluokitusten menetelmällä tuotettu maksukyvyttömyyden todennäköisyys vastaa; b) vakuutus- tai jälleenvakuutusyrityksen laatimalla kuvauksella maksukyvyttömyyden todennäköisyyksien ja luottoluokitusten vastaavuudesta varmistetaan kyseisen joukkovelkakirjalainan tai lainan osalta, että tulokseksi saatu direktiivin 2009/138/EY 105 artiklan 5 kohdan toisen alakohdan d alakohdassa tarkoitetun korkomarginaaliriskin alariskiosion pääomavaatimuksen taso on asianmukainen; c) kuvaus perustuu komission täytäntöönpanoasetuksen (EU) 2016/1799 (*5) liitteessä I olevaan taulukkoon 1; d) ennen kuvauksen suorittamista tehdään turvaavalla tavalla oikaisut maksukyvyttömyyden todennäköisyyksiin ottamalla huomioon täytäntöönpanoasetuksen (EU) 2016/1799 7 artiklassa säädetyt kvalitatiiviset tekijät; e) maksukyvyttömyyden todennäköisyyksiä oikaistaan jommassakummassa seuraavista tilanteista: i) sisäisten luottoluokitusten menetelmän kattama aikahorisontti poikkeaa merkittävästi täytäntöönpanoasetuksen (EU) 2016/1799 4 artiklan 2 kohdassa säädetystä kolmen vuoden aikahorisontista; ii) sisäisten luottoluokitusten menetelmässä käytetty maksukyvyttömyyden määritelmä poikkeaa merkittävästi kyseisen täytäntöönpanoasetuksen 4 artiklan 4 kohdassa esitetystä määritelmästä. 6. Jos yhteissijoittaja kuuluu 1 artiklan b alakohdan ii alakohdan soveltamisalaan, sisäisellä mallilla varmistetaan kyseisen joukkovelkakirjalainan tai lainan osalta, että tulokseksi saatu direktiivin 2009/138/EY 105 artiklan 5 kohdan toisen alakohdan d alakohdassa tarkoitetun korkomarginaaliriskin alariskiosion pääomavaatimuksen taso on asianmukainen. (*5) Komission täytäntöönpanoasetus (EU) 2016/1799, annettu 7 päivänä lokakuuta 2016, ulkoisten luottoluokituslaitosten luottoriskin osalta antamien luottoluokitusten kuvausta (mapping) koskevista Euroopan parlamentin ja neuvoston asetuksen (EU) N:o 575/2013 136 artiklan 1 ja 3 kohdan mukaisista teknisistä täytäntöönpanostandardeista (EUVL L 275, 12.10.2016, s. 3).”"